Document ID: 32014R0749

REGOLAMENT TA' IMPLIMENTAZZJONI TAL-KUMMISSJONI (UE) Nru 749/2014
tat-30 ta' Ġunju 2014
dwar l-istruttura, il-format u l-proċessi tat-tressiq u r-reviżjoni tal-informazzjoni rrappurtata mill-Istati Membri skont ir-Regolament (UE) Nru 525/2013 tal-Parlament Ewropew u tal-Kunsill
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 525/2013 tal-Parlament Ewropew u tal-Kunsill tal-21 ta' Mejju 2013 dwar mekkaniżmu għall-monitoraġġ u r-rapportar ta' emissjonijiet ta' gassijiet serra u għar-rapportar ta' informazzjoni oħra relatata mat-tibdil fil-klima fil-livelli nazzjonali u tal-Unjoni u li jħassar id-Deċiżjoni Nru 280/2004/KE (1), u b'mod partikolari l-Artikolu 7(7), 7(8), 8(2), 12(3), 17(4) u 19(5) tiegħu,
Billi:
(1)
L-informazzjoni rrappurtata lill-Kummissjoni skont ir-Regolament (UE) Nru 525/2013 hija meħtieġa sabiex tkun tista' ssir il-valutazzjoni tal-progress proprju li jsir fir-rigward tal-ilħiq tal-impenji tal-Unjoni u tal-Istati Membri rigward il-limitazzjoni jew it-tnaqqis tal-emissjonijiet kollha ta' gassijiet serra skont il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) approvata bid-Deċiżjoni tal-Kunsill 94/69/KE (2), il-Protokoll tagħha ta' Kjoto approvat permezz tad-Deċiżjoni tal-Kunsill 2002/358/KE (3) u s-sett ta' atti legali tal-Unjoni, li ġie adottat fl-2009, imsemmija b'mod kollettiv bħala l-“Pakkett ta' Azzjoni dwar il-Klima u l-Enerġija”. Dan jippermetti wkoll it-tħejjija ta' rapporti annwali mill-Unjoni skont l-obbligi tagħha b'konformità mal-UNFCCC u l-Protokoll ta' Kjoto.
(2)
Id-Deċiżjoni 19/CMP.1 tal-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta' Kjoto tistabbilixxi l-linji gwida għas-sistemi nazzjonali ta' inventarji ta' gassijiet serra li l-Partijiet għall-Konvenzjoni għandhom japplikaw. Fid-Deċiżjoni 24/CP.19 tal-Konferenza tal-Partijiet għall-UNFCCC dwar ir-reviżjoni ta' gwida UNFCCC tar-rappurtaġġ dwar inventarji annwali għall-Partijiet inklużi fl-Anness I għall-UNFCCC, il-Konferenza tal-Partijiet għall-UNFCCC qablu dwar tal-Linji Gwida mill-Partijiet għall-UNFCCC tal-Grupp Intergovernattiv dwar it-Tibdil fil-Klima tal-2006 (l-IPCC) għall-Inventorji Nazzjonali tal-Gassijiet Serra, l-użu ta' valuri ta' potenzjal ta' tisħin globali ġodda tal-IPCC u tabelli tal-format tar-rappurtar komuni riveduti f'Anness ta' dik id-Deċiżjoni.
(3)
Wara s-sostituzzjoni tad-Deċiżjoni Nru 280/2004/KE (4) bir-Regolament (UE) Nru 525/2013, jeħtieġ li d-Deċiżjoni tal-Kummissjoni Nru 2005/166/KE (5) li tistabbilixxi r-regoli li jimplimentaw id-Deċiżjoni 280/2004/KE tiġi aġġornata sabiex jitqiesu l-bidliet fil-linji gwida miftiehma f'livell internazzjonali u biex jiġu żgurati kundizzjonijiet uniformi għall-implimentazzjoni ta' dawn id-dispożizzjonijiet li huma ġodda fir-Regolament (UE) Nru 525/2013 meta mqabbla mad-Deċiżjoni 280/2004/KE. Tali dispożizzjonijiet ta' implimentazzjoni uniformi għandhom ikopru r-rappurtar ta' inventarji tal-gassijiet serra, inventarji tal-gassijiet serra approssimizzati, informazzjoni dwar sistemi għal politiki u miżuri u projezzjonijiet, l-użu tad-dħul mill-irkant u l-krediti tal-proġetti u għall-finijiet tad-Deċiżjoni Nru 529/2013/UE tal-Parlament Ewropew u tal-Kunsill (6). Minħabba l-għadd ta' tibdiliet li huma meħtieġa fid-Deċiżjoni Nru 2005/166/KE, huwa xieraq li din titħassar u tiġi sostitwita.
(4)
Biex jiġi żgurat li l-konformità mad-Deċiżjoni Nru 406/2009/KE tal-Parlament Ewropew u tal-Kunsill (7) tiġi vvalutata b'mod kredibbli, konsistenti, trasparenti u f'waqtu, ir-Regolament (UE) Nru 525/2013 jistabbilixxi, fil-livell tal-Unjoni, proċess ta' eżami tal-inventarji tal-gassijiet serra mressqa mill-Istati Membri. Huwa meħtieġ li jiġi determinat iż-żmien u l-passi għat-twettiq tal-eżamijiet annwali u komprensiv tal-inventarji tal-gassijiet serra tal-Istati Membri biex tiġi żgurata l-implimentazzjoni f'waqtha u effettiva tal-proċess ta' eżami.
(5)
Ir-Regolament Delegat tal-Kummissjoni (UE) Nru C(2014) 1539 (8) jistabbilixxi rekwiżiti sostantivi għas-sistema tal-inventarji tal-Unjoni sabiex ikunu jistgħu jiġu ssodisfati l-obbligi stabbiliti fid-Deċiżjoni 19/CMP.1 tal-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta' Kjoto. Biex tiġi żgurata l-implimentazzjoni f'waqtha u effettiva tal-obbligi, jeħtieġ li jiġu stabbiliti l-perjodi ta' żmien għall-kooperazzjoni u l-koordinazzjoni bejn il-Kummissjoni u l-Istati Membri fit-tħejjija tar-rapport tal-inventarju tal-gassijiet serra tal-Unjoni.
(6)
Biex tiġi żgurata ċ-ċertezza legali dwar l-obbligi ta' rappurtar tal-Unjoni u tal-Istati Membri hekk kif jiskadi l-perjodu addizzjonali biex jiġu ssodisfati l-impenji tal-Protokoll ta' Kjoto, l-effetti tal-Artikoli 18, 19 u 24 tad-Deċiżjoni Nru 2005/166/KE għandhom jinżammu.
(7)
Il-miżuri stipulati f'dan ir-Regolament huma skont l-opinjoni tal-Kumitat dwar it-Tibdil fil-Klima,
ADOTTAT DAN IR-REGOLAMENT:
KAPITOLU I
SUĠĠETT U DEFINIZZJONIJIET
Artikolu 1
Suġġett
Dan ir-Regolament jistabbilixxi r-regoli li jimplimentaw ir-Regolament (UE) Nru 525/2013/KE fir-rigward ta' dan li ġej:
(a)
Ir-rappurtar tal-Istati Membri ta' inventarji ta' gassijiet serra, inventarji tal-gassijiet serra approssimizzati u ta' informazzjoni dwar politiki, miżuri u projezzjonijiet, dwar l-użu ta' dħul mill-irkantar u ta' krediti ta' proġetti skont l-Artikoli 7, 8, 12, 13, 14, u 17 tar-Regolament (UE) Nru 525/2013;
(b)
Ir-rappurtar tal-Istati Membri għall-finijiet tad-Deċiżjoni Nru 529/2013/UE;
(c)
iż-żmien u l-passi għat-twettiq ta' eżamijiet annwali u komprensiv tal-inventarji tal-gassijiet serra tal-Istati Membri skont l-Artikolu 19 tar-Regolament (UE) Nru 525/2013;
(d)
l-iskedi taż-żmien għall-kooperazzjoni u l-koordinazzjoni bejn il-Kummissjoni u l-Istati Membri fit-tħejjija tar-rapport tal-inventarju tal-gassijiet serra tal-Unjoni.
Artikolu 2
Definizzjonijiet
Għall-finijiet ta' dan ir-Regolament, għandhom japplikaw id-definizzjonijiet li ġejjin:
(1)
“tabella tal-format tar-rappurtar komuni” tfisser tabella għal informazzjoni dwar l-emissjonijiet tal-gassijiet serra antropoġeniċi minn sorsi u l-assorbimenti minn bjar inklużi fl-Anness II tad-Deċiżjoni 24/CP.19 tal-Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) (Deċiżjoni 24/CP.19) u fl-Anness tad-Deċiżjoni 6/CMP.9 tal-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta' Kjoto;
(2)
“approċċ ta referenza” tfisser l-approċċ ta' referenza mill-Grupp Intergovernattiv ta' Esperti dwar it-Tibdil fil-Klima (IPCC), kif jinsab fil-Linji Gwida tal-2006 tal-IPCC dwar Linji Gwida għall-Inventarji Nazzjonali dwar il-Gassijiet Serra kif applikabbli skont l-Artikolu 6 tar-Regolament Delegat (UE) Nru C(2014) 1539.
(3)
“approċċ 1” tfisser il-metodu bażiku inkluż fil-Linji Gwida tal-2006 tal-IPCC jew il-Linji Gwida tal-Aħjar Prattika tal-2003 tal-IPCC;
(4)
“kategorija ewlenija” tfisser kategorija li għandha influwenza sinifikanti fuq l-inventarju totali ta' Stat Membru jew tal-Unjoni ta' gassijiet serra f'termini tal-livell assolut ta' emissjonijiet u assorbiment, ix-xejra tal-emissjonijiet u t-tneħħija, jew l-inċertezza fl-emissjonijiet u t-tneħħija;
(5)
“approċċ settorjali” tfisser l-approċċ settorjali tal-IPCC, kif jinsab fil-Linji Gwida tal-2006 tal-IPCC.
KAPITOLU II
RAPPURTAR MILL-ISTATI MEMBRI
Artikolu 3
Regoli ġenerali għar-rappurtar ta' inventarji tal-gassijiet serra
1. L-Istati Membri għandhom jirrappurtaw l-informazzjoni msemmija fl-Artikolu 7(1) sa (5) tar-Regolament (UE) Nru 525/2013 lill-Kummissjoni b'kopja lill-Aġenzija Ewropea għall-Ambjent billi jlestu, skont l-Artikolu 6 tar-Regolament Delegat (UE) Nru C(2014) 1539 u skont ir-regoli stipulati f'dan ir-Regolament:
(a)
it-tabelli tal-format ta' rappurtar komuni billi jipprovdu sett sħiħ ta' spread sheets jew fajls ta' lingwaġġ tal-immarkar estensibbli (XML), li jiddependu fuq id-disponibbiltà tas-softwer xieraq, u li jkopru l-ambitu ġeografiku ta' dak l-Istat Membru skont ir-Regolament (UE) Nru 525/2013;
(b)
il-format elettroniku standard għar-rappurtar tal-unitajiet tal-Protokoll ta' Kjoto u l-istruzzjonijiet ta' rappurtar relatati kif adottati mill-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta' Kjoto;
(c)
l-Annessi I sa VIII u X sa XV ta' dan ir-Regolament.
2. Ir-rapport komplut dwar l-inventarju nazzjonali msemmi fl-Artikolu 7(3) tar-Regolament (UE) Nru 525/2013 għandu jiġi abbozzat abbażi tal-istruttura stabbilita fl-Appendiċi tal-linji gwida ta' rappurtar tal-UNFCCC dwar l-inventarji tal-gassijiet serra annwali kif inklużi fl-Anness I tad-Deċiżjoni 24/CP.19 u skont ir-regoli stipulati f'dan ir-Regolament.
Artikolu 4
Rappurtar fir-Rapport tal-Inventarju Nazzjonali jew f'anness tar-Rapport tal-Inventarju Nazzjonali
1. L-Istati Membri għandhom jinkludu l-informazzjoni u l-formati tabulari meħtieġa mill-Artikoli 6, 7, 9 sa 16 fir-Rapport tal-Inventarju Nazzjonali jew f'anness separat tar-Rapport tal-Inventarju Nazzjonali, kif speċifikat fl-Anness I.
2. Fejn l-Istati Membri jistgħu jagħżlu jekk l-informazzjoni u l-formati tabulari li għandhom jiġu rrappurtati huma inklużi fir-Rapport tal-Inventarju Nazzjonali jew f'anness separat tar-Rapport tal-Inventarju Nazzjonali, l-Istati Membri għandhom jindikaw b'mod ċar fejn hija mogħtija l-informazzjoni billi jimlew Anness I.
Artikolu 5
Il-proċessi ta' rappurtar
L-Istati Membri għandhom jużaw l-għodod tar-ReportNet tal-Aġenzija Ewropea għall-Ambjent, ipprovduti skont ir-Regolament (KE) Nru 401/2009 tal-Parlament Ewropew u tal-Kunsill (9), biex titressaq l-informazzjoni skont l-Artikoli 4, 5, 7, 8, 12 sa 17 tar-Regolament (UE) Nru 525/2013.
Artikolu 6
Rappurtar dwar sistemi ta' inventarju nazzjonali
1. L-Istati Membri għandhom jirrappurtaw l-informazzjoni fis-sistemi ta' inventarju nazzjonali tagħhom imsemmija fl-Artikolu 5(1) tar-Regolament (UE) Nru 525/2013 f'format testwali, u jispeċifikaw:
(a)
l-isem u l-informazzjoni tal-kuntatt għall-entità nazzjonali bir-responsabbiltà ġenerali għall-inventarju nazzjonali tal-Istat Membru;
(b)
ir-rwoli u r-responsabbiltajiet ta' diversi aġenziji u entitajiet fir-rigward tal-ippjanar tal-inventarju, il-proċess tat-tħejjija u tal-ġestjoni, kif ukoll arranġamenti istituzzjonali, legali u proċedurali magħmula biex jitħejja l-inventarju;
(c)
deskrizzjoni tal-proċess għall-ġbir ta' dejta tal-attivitajiet, għall-għażla ta' fatturi ta' metodi u fatturi tal-emissjonijiet, u għall-iżvilupp ta' stimi tal-emissjonijiet;
(d)
deskrizzjoni tal-approċċi użati u r-riżultati ta' identifikazzjoni tal-kategoriji ewlenin;
(e)
deskrizzjoni tal-proċessi li jiddeterminaw meta jitwettqu l-kalkoli mill-ġdid tad-dejta tal-inventarju ppreżentata qabel;
(f)
deskrizzjoni tal-pjan ta' garanzija tal-kwalità u ta' kontroll tal-kwalità, l-implimentazzjoni tiegħu u l-għanijiet ta' kwalità stabbiliti, kif ukoll informazzjoni dwar l-evalwazzjoni u r-reviżjoni interna u esterna tal-proċessi u r-riżultati tagħhom f'konformità mal-linji gwida għas-sistemi nazzjonali stabbiliti fl-Anness tad-Deċiżjoni 19/CMP.1 tal-Konferenza tal-Partijiet għall-UNFCCC li sservi bħala l-laqgħa tal-Partijiet għall-Protokoll ta' Kjoto;
(g)
deskrizzjoni tal-proċeduri għall-kunsiderazzjoni u l-approvazzjoni uffiċjali tal-inventarju.
2. L-Istati Membri għandhom jirrappurtaw deskrizzjoni tal-arranġamenti magħmula biex jiġi żgurat l-aċċess tal-awtoritajiet tal-inventarju kompetenti għall-informazzjoni msemmija fl-Artikolu 5(2) tar-Regolament (UE) Nru 525/2013 inkluża informazzjoni dwar l-organizzazzjonijiet li jipprovdu l-informazzjoni, l-iskedar regolari tal-aċċess għall-informazzjoni, il-livell ta' diżaggregazzjoni u l-kompletezza li għaliha jingħata aċċess.
Artikolu 7
Rappurtar dwar il-konsistenza tad-dejta rappurtata dwar sustanzi li jniġġsu
1. L-Istati Membri għandhom jirrappurtaw l-informazzjoni testwali dwar ir-riżultati tal-verifiki msemmija fl-Artikolu 7(1)(m)(i) tar-Regolament (UE) Nru 525/2013 u dwar il-konsistenza tad-dejta skont l-Artikolu 7(1)(b) tar-Regolament (UE) Nru 525/2013, inklużi:
(a)
valutazzjoni qasira dwar jekk l-istimi tal-emissjonijiet ta' monossidu tal-karbonju (CO), id-diossidu tal-kubrit (SO2), ossidi tan-nitroġenu (NOx) u komposti organiċi volatili, fl-inventarji mressqa mill-Istat Membru skont id-Direttiva 2001/81/KE tal-Parlament Ewropew u tal-Kunsill (10) u skont il-Konvenzjoni tal-UNECE dwar it-Tniġġis Transkonfini tal-Arja fuq Distanza Twila huma konsistenti mal-istimi tal-emissjonijiet f'inventarji tal-gassijiet serra skont ir-Regolament (UE) Nru 525/2013.
(b)
id-dati tat-tressiq tar-rapporti skont id-Direttiva 2001/81/KE u skont l-Konvenzjoni tal-UNECE dwar it-Tniġġis Transkonfini tal-Arja fuq Distanza Twila li tqabblu mal-inventarju li tressaq skont ir-Regolament (UE) Nru 525/2013.
2. Meta l-kontrolli msemmija fil-paragrafu 1 ta' dan l-Artikolu jirriżultaw f'differenzi ta' aktar minn +/-5 % bejn l-emissjonijiet totali eskluż l-Użu tal-Art, it-Tibdil fl-Użu tal-Art u l-Forestrija (LULUCF) għal sustanza partikolari li tniġġes l-arja skont ir-Regolament (UE) Nru 525/2013 u rispettivament skont id-Direttiva 2001/81/KE jew il-Konvenzjoni tal-UNECE dwar it-Tniġġis Transkonfinali tal-Arja fuq Distanza Twila, għas-sena X-2, l-Istat Membru kkonċernat għandu jirrapporta skont format tabulari stabbiliti fl-Anness II għal dan ir-Regolament minbarra l-informazzjoni testwali skont il-paragrafu 1 ta' dan l-Artikolu għal dik is-sustanza li tniġġes l-arja.
3. L-Istati Membri jistgħu jirrappurtaw l-informazzjoni testwali biss jekk id-differenza ta' aktar minn +/- 5 % imsemmija fil-paragrafu 2 tirriżulta minn korrezzjoni ta' żbalji fid-dejta, differenzi fil-kopertura ġeografika jew fil-kamp ta' applikazzjoni bejn l-istrumenti legali rispettivi.
Artikolu 8
Rappurtar dwar kalkoli mill-ġdid
L-Istati Membri għandhom jirrappurtaw ir-raġuni għal kalkoli mill-ġdid fis-sena jew il-perjodu bażi u tas-sena X-3 imsemmija fl-Artikolu 7(1)(e) tar-Regolament (UE) Nru 525/2013 fil-format tabulari stabbilit fl-Anness III ta' dan ir-Regolament.
Artikolu 9
Rappurtar dwar l-implimentazzjoni tar-rakkomandazzjonijiet u l-aġġustamenti
1. Skont l-Artikolu 7(1)(j) tar-Regolament (UE) Nru 525/2013, l-Istati Membri għandhom jirrappurtaw dwar l-istatus tal-implimentazzjoni ta' kull aġġustament u ta' kull rakkomandazzjoni elenkati fir-rapport ta' reviżjoni individwali tal-UNFCCC li ġie ppubblikat l-aħħar, inklużi r-raġunijiet għaliex tali rakkomandazzjoni ma ġietx implimentata, skont il-format tabulari speċifikat fl-Anness IV ta' dan ir-Regolament.
2. L-Istati Membri għandhom jirrappurtaw dwar l-istatus tal-implimentazzjoni ta' kull rakkomandazzjoni elenkata fl-aktar rapport ta' eżami riċenti skont l-Artikolu 35(2) skont il-format tabulari speċifikat fl-Anness IV.
Artikolu 10
Rappurtar dwar il-konsistenza tal-emissjonijiet irrappurtati b'dejta mill-iskema ta' skambju ta' kwoti tal-emissjonijiet
1. L-Istati Membri għandhom jirrappurtaw l-informazzjoni msemmija fl-Artikolu 7(1)(k) tar-Regolament (UE) Nru 525/2013 skont il-format tabulari stabbilit fl-Anness V ta' dan ir-Regolament.
2. L-Istati Membri għandhom jirrappurtaw l-informazzjoni testwali dwar ir-riżultati tal-kontrolli mwettqa skont l-Artikolu 7(1)(l) tar-Regolament (UE) Nru 525/2013.
Artikolu 11
Rappurtar dwar il-konsistenza tad-dejta rrappurtata dwar gassijiet serra fluworurati.
L-Istati Membri għandhom jirrappurtaw l-informazzjoni testwali dwar ir-riżultati tal-kontrolli mwettqa skont l-Artikolu 7(1)(m)(ii) tar-Regolament (UE) Nru 525/2013 inklużi:
(a)
deskrizzjoni tal-kontrolli mwettqa mill-Istat Membru dwar il-livell ta' dettall, is-settijiet ta' dejta u s-sottomissjonijiet li ġew imqabbla;
(b)
deskrizzjoni tar-riżultati prinċipali tal-verifiki u l-ispjegazzjonijiet għall-inkonsistenzi ewlenin;
(c)
informazzjoni dwar jekk id-dejta miġbura minn operaturi skont l-Artikolu 3(6) tar-Regolament (KE) Nru 842/2006 (11) ġietx użata, u kif intużat;
(d)
fejn il-kontrolli ma twettqux, spjegazzjoni tar-raġunijiet għaliex il-kontrolli ma tqiesux li huma rilevanti.
Artikolu 12
Rappurtar dwar konsistenza mad-dejta tal-enerġija
1. Skont l-Artikolu 7(1)(m)(iii) tar-Regolament (UE) Nru 525/2013, l-Istati Membri għandhom jirrappurtaw l-informazzjoni testwali dwar it-tqabbil bejn l-approċċ ta' referenza kkalkulat abbażi tad-dejta inkluża fl-inventarju tal-gass b'effett serra u l-approċċ ta' referenza kkalkulat abbażi tad-dejta rrappurtata skont l-Artikolu 4 tar-Regolament (KE) Nru 1099/2008 tal-Parlament Ewropew u tal-Kunsill (12) u l-Anness B ta' dak ir-Regolament.
2. L-Istati Membri għandhom jipprovdu informazzjoni kwantitattiva u spjegazzjonijiet għad-differenzi ta' aktar minn +/- 2 % fil-konsum totali nazzjonali li jidher ta' karburant fossili f'livell aggregat għal kategoriji kollha għall-karburanti fossili, għas-sena X-2 skont il-format tabulari stabbilit fl-Anness VI.
Artikolu 13
Rappurtar dwar bidliet f'deskrizzjonijiet ta' sistemi ta' inventarju nazzjonali jew reġistri
L-Istati Membri għandhom jiddikjaraw b'mod ċar fil-kapitoli rilevanti tar-rapport dwar l-inventarju nazzjonali jekk sarx xi tibdil fid-deskrizzjoni tas-sistemi ta' inventarju nazzjonali tagħhom jew tar-reġistri nazzjonali tagħhom imsemmija fl-Artikolu 7(1)(n) u (o) tar-Regolament (UE) Nru 525/2013 mit-tressiq preċedenti tar-rapport tal-inventarju nazzjonali.
Artikolu 14
Rappurtar dwar l-inċertezza u l-kompletezza
1. Għall-finijiet tar-rappurtar dwar l-inċertezza skont l-Artikolu 7(1)(p) tar-Regolament (UE) Nru 525/2013, l-Istati Membri għandhom jirrappurtaw l-approċċ 1 stimi tal-inċertezza għal
(a)
il-livelli u x-xejriet tal-emissjonijiet u
(b)
id-dejta tal-attivitajiet u l-fatturi tal-emissjonijiet jew parametri oħra ta' stima użati fil-livell tal-kategorija xierqa bl-użu ta' format tabulari stabbilit fl-Anness VII għal dan ir-Regolament.
2. Il-valutazzjoni ġenerali tal-kompletezza msemmija fl-Artikolu 7(1)(p) tar-Regolament (UE) Nru 525/2013 għandha tinkludi:
(a)
deskrizzjoni ġenerali tal-kategoriji li ġew irrappurtati bħala mhux stmati (MS), kif definit fil-linji gwida ta' rappurtar tal-UNFCCC dwar inventarji annwali tal-gassijiet b'effett serra inklużi fl-Anness I tad-Deċiżjoni 24/CP.19, u spjegazzjonijiet dettaljati dwar l-użu ta' din l-ispjega tas-simboli speċjalment fejn il-Linji Gwida tal-2006 tal-IPCC għall-Inventarji Nazzjonali dwar il-Gassijet Serra jipprovdu metodi għall-istima ta' gassijiet serra;
(b)
deskrizzjoni tal-kopertura ġeografika tal-inventarju tal-gassijiet serra.
3. Fejn Stat Membru jressaq inventarji b'kopertura ġeografika differenti skont il-UNFCCC u l-Protokoll ta' Kjoto u skont ir-Regolament (UE) Nru 525/2013, dak l-Istat Membru għandu jipprovdi deskrizzjoni qasira tal-prinċipji u l-metodi applikati biex issir distinzjoni bejn l-emissjonijiet u l-assorbimenti rrappurtati fit-territorju tal-Unjoni u l-emissjonijiet u l-assorbimenti rrappurtati għal territorji mhux tal-Unjoni waqt il-kompilazzjoni tal-inventarju għat-territorju tal-Unjoni fl-Istat Membru rispettiv.
Artikolu 15
Rappurtar dwar elementi oħra għat-tħejjija ta' rapport tal-inventarju tal-Unjoni tal-gassijiet serra
1. Sabiex tkun permessa t-tħejjija tar-rapport tal-inventarju tal-Unjoni tal-gassijiet serra, kif imsemmi fl-Artikolu 7(1)(p) tar-Regolament (UE) Nru 525/2013, l-Istati Membri għandhom jirrappurtaw l-informazzjoni dwar il-metodi u l-fatturi tal-emissjoni li jkunu ntużaw għal dawk il-kategoriji identifikati bħala kategorija ewlenija tal-Unjoni fil-fajl XML rilevanti u t-tabelli tal-format ta' rappurtar komuni.
2. Għall-finijiet tal-paragrafu 1, il-Kummissjoni għandha tipprovdi l-lista ta' kategoriji ewlenin tal-Unjoni l-aktar riċenti sal-31 ta' Ottubru tas-sena qabel it-tressiq tal-inventarju.
3. L-Istati Membri għandhom jispjegaw u jinterpretaw xejriet imgħoddija fl-emissjonijiet u l-varjazzjonijiet bejn is-snin f'livell aggregat f'kull settur inkluż referenza għall-muturi ewlenin identifikati li għandhom impatti sinifikanti fuq ix-xejriet. L-enfasi għandha tkun fuq l-ispjegazzjoni dwar bidliet fl-aktar sena tal-inventarju riċenti meta mqabbla mal-1990, u fuq spjegazzjonijiet ta' varjazzjonijiet sinifikanti bejn is-snin għall-aktar snin reċenti ta' rappurtar, b'mod partikulari mis-sena X-3 sas-sena X-2.
Artikolu 16
Rappurtar dwar tibdiliet kbar fid-deskrizzjonijiet metodoloġiċi
Sal-15 ta' Marzu ta' kull sena, l-Istati Membri għandhom jirrappurtaw it-tibdiliet ewlenin fid-deskrizzjonijiet metodoloġiċi fir-rapport dwar l-inventarju nazzjonali minn meta dan ikun tressaq fil-15 ta' April tas-sena ta' qabel, fil-format tabulari stabbilit fl-Anness VIII.
Artikolu 17
Rappurtar tal-inventarji tal-gassijiet serra approssimizzati
1. L-Istati Membri għandhom jirrappurtaw inventarji tal-gassijiet serra approssimizzati kif imsemmija fl-Artikolu 8(1) tar-Regolament (UE) Nru 525/2013, skont it-tabella tal-format komuni tar-rappurtar - Tabella sommarja 2 kif ġej:
(a)
f'livell ta' diżaggregazzjoni ta' kategoriji tas-sors li jirriflettu d-dejta tal-attività u l-metodi disponibbli għat-tħejjija tal-istimi għas-sena X-1;
(b)
bl-esklużjoni tat-total approssimat ta' emissjonijiet u assorbimenti ekwivalenti għas-CO2 minn LULUCF;
(c)
billi jiġu miżjuda żewġ kolonni għar-rappurtar tal-qasma bejn l-emissjonijiet inklużi fil-kamp ta' applikazzjoni tal-iskema tal-Unjoni għan-negozjar ta' kwoti ta' emissjonijiet stabbiliti permezz tad-Direttiva 2003/87/KE tal-Parlament Ewropew u tal-Kunsill (13) u l-emissjonijiet koperti permezz tad-Deċiżjoni 406/2009/KE skont il-kategorija tas-sors, fejn disponibbli.
2. L-Istati Membri għandhom jagħtu spjegazzjonijiet, inkluż dwar il-muturi ewlenin għax-xejriet fl-emissjonijiet irrappurtati fit-Tabella sommarja 2 meta mqabbla mal-inventarju diġà rrappurtat; Tali spjegazzjoni għandha tirrifletti biss l-informazzjoni disponibbli għat-tħejjija tal-istimi għas-sena X-1.
Artikolu 18
Il-perjodi ta' żmien għall-kooperazzjoni u għall-koordinazzjoni fit-tħejjija tar-rapport tal-inventarju tal-gassijiet serra tal-Unjoni
L-Istati Membri u l-Kummissjoni għandhom jikkooperaw u jikkoordinaw fit-tħejjija tal-inventarju tal-gassijiet serra tal-Unjoni u fit-tħejjija tar-rapport dwar l-inventarju tal-Unjoni, u għandhom josservaw il-limiti ta' żmien stabbiliti fl-Anness IX.
Artikolu 19
Rappurtar dwar id-determinazzjoni tal-kwantità assenjata
L-Istati Membri għandhom iressqu rapport bl-informazzjoni meħtieġa biex jiffaċilitaw il-kalkolu tal-kwantità assenjata konġunta u l-ammont allokat tal-Unjoni skont l-Artikolu 3, il-paragrafi 7bis, 8 u 8bis tal-Protokoll ta' Kjoto għat-tieni perjodu ta' impenn skont l-Anness I tad-Deċiżjoni 2/CMP.8 b'rabta ma' dak ir-rapport, lill-Kummissjoni tliet xhur qabel dan il-limitu taż-żmien għat-tressiq ta' dan ir-rapport lill-UNFCCC.
Artikolu 20
Rappurtar dwar is-sistemi nazzjonali għall-politiki u miżuri u projezzjonijiet
L-Istati Membri għandhom jirrappurtaw dwar is-sistemi nazzjonali għal politiki u miżuri u projezzjonijiet imsemmija fl-Artikolu 13(1)(a) tar-Regolament (UE) Nru 525/2013, inkluż:
(a)
informazzjoni dwar l-arranġamenti istituzzjonali, legali u proċedurali, inkluża l-ħatra tal-entità nazzjonali xierqa jew l-entitajiet fdati bir-responsabbiltà ġenerali tal-politika ta' valutazzjoni tal-Istat Membru kkonċernat u dwar il-projezzjonijiet tal-emissjonijiet antropoġeniċi ta' gassijiet serra;
(b)
deskrizzjoni tal-arranġamenti istituzzjonali, legali u proċedurali rilevanti stabbiliti fi Stat Membru għall-evalwazzjoni tal-politika u għat-twettiq ta' projezzjonijiet ta' emissjonijiet antropoġeniċi ta' gassijiet serra minn sorsi u assorbimenti minn bjar;
(c)
deskrizzjoni tal-arranġamenti proċedurali rilevanti u l-għażla taż-żmien biex jiġu żgurati l-puntwalità, it-trasparenza, il-preċiżjoni, il-konsistenza, il-komparabbiltà u l-kompletezza tal-informazzjoni rrappurtata dwar il-politiki u l-miżuri u l-informazzjoni rrappurtati dwar il-projezzjonijiet;
(d)
deskrizzjoni tal-proċess ġenerali għall-ġbir u l-użu ta' dejta, flimkien ma' valutazzjoni ta' jekk il-proċessi konsistenti għall-ġbir u l-użu ta' dejta humiex isostnu l-evalwazzjoni ta' politiki u miżuri u projezzjonijiet kif ukoll tat-tiswir ta' projezzjonijiet kif ukoll is-setturi projettati differenti fit-tiswir tal-projezzjonijiet;
(e)
deskrizzjoni tal-proċess tal-għażla tas-suppożizzjonijiet, il-metodoloġiji u l-mudelli għall-evalwazzjoni tal-politika, u għat-twettiq ta' projezzjonijiet ta' emissjonijiet antropoġeniċi ta' gassijiet serra;
(f)
deskrizzjoni tal-attivitajiet ta' garanzija tal-kwalità u tal-kontroll tal-kwalità u tal-analiżi tas-sensittività għall-projezzjonijiet imwettqa.
Artikolu 21
Ir-rappurtar dwar aġġornamenti tal-istrateġiji ta' żvilupp b'emissjonijiet baxxi ta' karbonju tal-Istati Membri
L-Istati Membri għandhom jirrappurtaw dwar aġġornamenti fl-istrateġiji tal-iżvilupp b'emissjonijiet baxxi ta' karbonju msemmija fl-Artikolu 13(1)(b) tar-Regolament (UE) Nru 525/2013, inkluża informazzjoni dwar:
(a)
l-għan u deskrizzjoni qasira tal-aġġornament imwettaq;
(b)
l-istatus legali tal-istrateġija ta' żvilupp b'emissjonijiet baxxi ta' karbonju, u l-istatus legali tal-aġġornamenti tagħha;
(c)
il-bidliet u l-impatti mistennija tal-aġġornament dwar l-implimentazzjoni tal-istrateġija ta' żvilupp b'emissjonijiet baxxi ta' karbonju;
(d)
l-iskeda ta' żmien u deskrizzjoni tal-progress għall-implimentazzjoni tal-istrateġija ta' żvilupp b'emissjonijiet baxxi ta' karbonju u l-aġġornament tagħha, u fejn disponibbli, valutazzjoni tal-ispejjeż u l-benefiċċji projettati assoċjati mal-aġġornament;
(e)
il-mod li bih l-informazzjoni tkun magħmula disponibbli għall-pubbliku skont l-Artikolu 4(3) tar- Regolament (UE) Nru 525/2013.
Artikolu 22
Rappurtar dwar politiki u miżuri
1. L-Istati Membri għandhom jirrappurtaw l-informazzjoni dwar politiki u miżuri msemmija fl-Artikolu 13(1)(c), (d) u (e) tar-Regolament (UE) Nru 525/2013 skont il-formati tabulari stabbiliti fl-Anness XI ta' dan ir-Regolament u bl-użu tal-mudell ta' rappurtar ipprovdut u l-proċess ta' tressiq introdott mill-Kummissjoni.
2. L-Istati Membri għandhom jirrappurtaw informazzjoni kwalitattiva rigward ir-rabtiet bejn il-politiki differenti u l-miżuri rrappurtati skont il-paragrafu 1, u l-mod kif dawn il-politiki u miżuri jikkontribwixxu għal xenarji differenti inkluż valutazzjoni tal-kontribut tagħhom għall-kisba ta' strateġija ta' żvilupp b'emissjonijiet baxxi ta' karbonju, f'format testwali flimkien mal-format tabulari msemmi fil-paragrafu 1.
Artikolu 23
Rappurtar dwar projezzjonijiet
1. L-Istati Membri għandhom jirrappurtaw l-informazzjoni dwar emissjonijiet ta' gassijiet serra antropoġeniċi minn sorsi u assorbimenti minn bjar imsemmija fl-Artikolu 14 tar-Regolament (UE) Nru 525/2013 skont il-formati tabulari stabbiliti fl-Anness XII ta' dan ir-Regolament u bl-użu tal-mudell ta' rappurtar ipprovdut u l-proċess ta' tressiq introdott mill-Kummissjoni.
2. L-Istati Membri għandhom jipprovdi informazzjoni addizzjonali, f'format testwali, dwar:
(a)
ir-riżultati tal-analiżi tas-sensittività għat-total irrappurtat ta' emissjonijiet ta' gassijiet serra, flimkien ma' spjegazzjoni qasira dwar liema parametri kienu varjati u kif.
(b)
Ir-riżultati tal-analiżi tas-sensittività maqsuma dwar l-emissjonijiet totali koperti permezz tad-Deċiżjoni 406/2009/KE, l-emissjonijiet totali inklużi fl-ambitu tal-iskema tal-iskambju tal-kwoti tal-emissjonijiet tal-Unjoni stabbiliti permezz tad-Direttiva 2003/87/KE u t-total tal-emissjonijiet tal-LULUCF meta din l-informazzjoni tkun disponibbli;
(c)
is-sena tad-dejta tal-inventarju (sena bażi) u s-sena ta' rapport tal-inventarju użati bħala punt ta' tluq għall-projezzjonijiet;
(d)
il-metodoloġiji użati għall-ipprojettar, inkluż deskrizzjoni qasira tal-mudelli użati u l-kopertura settorjali, ġeografika u temporali, referenzi għal aktar informazzjoni dwar il-mudelli u informazzjoni dwar is-suppożizzjonijiet u l-parametri eżoġeni ewlenin użati.
3. Disa' xhur qabel l-iskadenza għat-tressiq ta' rapport dwar il-projezzjonijiet skont l-Artikolu 14(1) tar-Regolament Nru 525/2013 u f'konsultazzjoni mal-Istati Membri, il-Kummissjoni għandha tirrakkomanda l-valuri armonizzati għal parametri supranazzjonali ewlenin, inklużi l-prezzijiet tal-karbonju taħt skema għall-iskambju ta' kwoti ta' emissjonijiet, il-prezzijiet tal-importazzjoni taż-żejt u tal-faħam internazzjonali, bil-ħsieb li tiġi żgurata konsistenza tal-projezzjonijiet aggregati tal-Unjoni.
Artikolu 24
Ir-rappurtar dwar l-użu tad-dħul mill-irkant
L-Istati Membri għandhom jirrappurtaw l-informazzjoni dwar l-użu tad-dħul mill-irkant imsemmija fl-Artikolu 17(1)(b) u (c) u l-Artikolu 17(2) tar-Regolament (UE) Nru 525/2013 skont il-formati tabulari stabbiliti fl-Anness XIII ta' dan ir-Regolament.
Artikolu 25
Rappurtar dwar il-krediti tal-proġetti użati għall-konformità mad-Deċiżjoni Nru 406/2009/KE
L-Istati Membri għandhom jirrappurtaw l-informazzjoni dwar il-krediti tal-proġetti użati għall-konformità mad-Deċiżjoni Nru 406/2009KE imsemmija fl-Artikolu 17(1) (a) u (d) tar-Regolament (UE) Nru 525/2013 skont il-formati tabulari stabbiliti fl-Anness XIV ta' dan ir-Regolament.
Artikolu 26
Rappurtar dwar informazzjoni fil-qosor dwar trasferimenti konklużi
1. L-Istati Membri għandhom jirrappurtaw l-informazzjoni fil-qosor dwar trasferimenti konklużi skont l-Artikolu 3(4) u (5) tad-Deċiżjoni Nru 406/2009/KE skont il-format tabulari stabbilit fl-Anness XV ta' dan ir-Regolament.
2. Is-servizzi tal-Kummissjoni għandhom jiġbru u jagħmlu disponibbli f'format elettroniku rapport li jiġbor fil-qosor l-informazzjoni pprovduta mill-Istati Membri fuq bażi annwali. Dan ir-rapport għandu jipprovdi biss dejta aggregata u ma għandux jiżvela informazzjoni minn Stati Membri individwali dwar prezzijiet għal kull unità ta' allokazzjoni ta' allokazzjoni annwali tal-emissjonijiet.
KAPITOLU III
L-EŻAMIESPERT TAL-UNJONI TAL-EMISSJONIJIET TA' GASSIJIET SERRA
Artikolu 27
L-Organizzazzjoni tal-Eżamijiet
1. Fit-twettiq ta' eżamijiet imsemmija fl-Artikolu 19(1) u (2) tar-Regolament (UE) Nru 525/2013, il-Kummissjoni u l-Aġenzija Ewropea għall-Ambjent għandhom jiġu appoġġati minn tim ta' eżami magħmul minn esperti tekniċi.
2. L-Aġenzija Ewropea għall-Ambjent għandha taġixxi bħala Segretarjat għar-reviżjonijiet.
3. Il-Kummissjoni u l-Aġenzija Ewropea għall-Ambjent għandhom jagħżlu biżżejjed esperti tal-eżami li jkopru s-setturi xierqa tal-inventarju sabiex tiġi żgurata eżami xierqa tal-inventarji ta' gassijiet serra inkwistjoni fil-perjodu ta' żmien disponibbli.
4. L-esperti tal-eżami magħżula skont il-paragrafu 3 għandu jkollhom esperjenza fil-qasam tal-kompilazzjoni tal-inventarji tal-gassijiet serra u, preferibbilment għandhom ikunu attivi fi proċessi ta' reviżjoni ta' gassijiet serra.
5. Membru tat-tim ta' reviżuri esperti tekniċi li kkontribwixxa għall-kompilazzjoni ta' inventarju ta' gassijiet serra ta' Stat Membru individwali, jew li huwa ċittadin tal-Istat Membru li l-inventarju huwa kkonċernat, ma għandhomx jieħdu sehem fl-eżami ta' dak l-inventarju.
6. Il-Kummissjoni u l-Aġenzija Ewropea għall-Ambjent għandhom jagħmlu ħilithom biex jiżguraw li l-analiżi tal-inventarji tal-gassijiet serra ssir b'mod konsistenti madwar l-Istati Membri kollha kkonċernati u b'mod oġġettiv, sabiex tkun żgurata l-kwalità għolja tal-valutazzjonijiet tekniċi li jirriżultaw.
7. L-eżamijiet għandhom jitwettqu bħala eżamijiet ibbażati fuq id-dokumentazzjoni jew ċentralizzati.
8. Is-Segretarjat jista' jiddeċiedi li jorganizza:
(a)
eżami bbażat fuq id-dokumentazzjoni u ċentralizzat fl-istess sena;
(b)
żjara fil-pajjiż flimkien mal-eżamijiet bbażati fuq id-dokumentazzjoni jew ċentralizzati fuq ir-rakkomandazzjoni tat-tim ta' reviżjoni tal-esperti tekniċi u f'konsultazzjoni mal-Istat Membru kkonċernat.
Artikolu 28
Il-Kompiti tas-Segretarjat
Il-kompiti tas-Segretarjat imsemmi fl-Artikolu 27(2) għandhom jinkludu:
(a)
it-tħejjija tal-pjan ta' ħidma għall-eżami;
(b)
il-ġbir u l-għoti tal-informazzjoni meħtieġa għall-ħidma tat-tim ta' eżami ta' esperti tekniċi;
(c)
il-koordinazzjoni tal-attivitajiet ta' eżami kif sabbilit f'dan ir-Regolament, inkluża l-komunikazzjoni bejn it-tim ta' eżami ta' esperti tekniċi u l-persuna ta' kuntatt maħtura jew persuni tal-Istat Membru li jkun qed jiġi eżaminat, kif ukoll arranġamenti prattiċi oħra;
(d)
il-konferma ta' każijiet fejn l-inventarji tal-gassijiet serra tal-Istati Membri jippreżentaw kwistjonijiet sinifikanti skont it-tifsira tal-Artikolu 31, f'konsultazzjoni mal-Kummissjoni;
(e)
il-kompilazzjoni u l-editjar tar-rapporti ta' eżami interim u finali u l-komunikazzjoni tagħhom lill-Istat Membru kkonċernat u lill-Kummissjoni.
Artikolu 29
L-ewwel pass tal-eżami annwali
Il-kontrolli biex jiġu verifikati t-trasparenza, il-preċiżjoni, il-konsistenza, il-komparabbiltà u l-kompletezza tal-informazzjoni mressqa msemmija fl-Artikolu 19(3)(a) tar-Regolament (UE) Nru 525/2013 jistgħu jinkludu:
(a)
valutazzjoni dwar jekk l-kategoriji tas-sorsi ta' emissjoni u l-gassijiet kollha meħtieġa skont ir-Regolament (UE) Nru 525/2013 huma rappurtati;
(b)
valutazzjoni dwar jekk serje ta' żmien tad-dejta tal-emissjonijiet humiex konsistenti;
(c)
valutazzjoni dwar jekk fatturi tal-emissjonijiet implikati madwar l-Istati Membri humiex komparabbli meta jitqiesu l-fatturi tal-emissjoni prestabbiliti tal-IPCC għal ċirkostanzi nazzjonali differenti;
(d)
valutazzjoni tal-użu tal-ispjegi tas-simboli “Mhux Stmati” fejn metodoloġiji ta' grad 1 tal-IPCC jeżistu u fejn l-użu tal-ispjega tas-simboli mhix ġustifikata skont il-paragrafu 37 tal-linji gwida ta' rappurtar tal-UNFCCC dwar inventarji annwali tal-gassijiet serra kif inklużi fl-Anness I tad-Deċiżjoni 24/CP.19;
(e)
analiżi tal-kalkoli mill-ġdid imwettqa għat-tressiq tal-inventarju, b'mod partikolari jekk il-kalkoli mill-ġdid huma bbażati fuq bidliet metodoloġiċi;
(f)
tqabbil tal-emissjonijiet verifikati rrappurtati skont is-Sistema għall-Iskambju tal-Emissjonijiet tal-Unjoni bl-emissjonijiet ta' gassijiet serra irrappurtati skont l-Artikolu 7 tar-Regolament (UE) Nru 525/2013 bil-għan li jiġu identifikati oqsma fejn id-dejta u xejriet tal-emissjonijiet kif mressqa mill-Istat Membru li qed ikun eżaminat tiddevja konsiderevolment minn dawk ta' Stati Membri oħra;
(g)
tqabbil tar-riżultati tal-approċċ ta' referenza tal-Eurostat mal-approċċ ta' referenza tal-Istati Membri;
(h)
tqabbil tar-riżultati tal-approċċ settorjali tal-Eurostat mal-approċċ settorjali tal-Istati Membri;
(i)
valutazzjoni dwar jekk rakkomandazzjonijiet minn eżamijiet iktar bikrin tal-Unjoni jew eżamijiet tal-UNFCCC, mhux implimentati mill-Istat Membru jistgħu jwassli għal korrezzjoni teknika;
(j)
valutazzjoni dwar jekk hemmx stimi ogħla mill-valur reali jew stimi iktar baxxi mill-valur reali potenzjali relatati ma' kategorija ewlenija f'inventarju ta' Stat Membru.
Artikolu 30
Bidu għat-tieni stadju tar-reviżjoni annwali
Fil-qafas tal-eżami annwali, fejn il-kontrolli skont l-Artikolu 29 jidentifikaw kwistjonijiet sinifikanti fit-tifsira tal-Artikolu 31, fuq talba ta' Stat Membru, f'każ ta' tresiq tardiv tal-inventarju li timpedixxi t-twettiq tal-ewwel stadju tal-kontrolli tal-eżami tal-ewwel stadju skont l-iskeda taż-żmien kif stabbilita fl-Anness XVI jew f'każ ta' nuqqas ta' reazzjoni għar-riżultati tal-eżami tal-ewwel stadju, għandhom jitwettqu l-kontrolli stabbiliti fl-Artikolu 32.
Artikolu 31
Livell limitu ta' sinifikat
1. Rakkomandazzjonijiet minn eżamijiet iktar bikrin tal-Unjoni jew tal-UNFCCC li ma ġewx implimentati għandhom jikkostitwixxu kwistjoni sinifikanti skont l-Artikolu 19(4)(a) tar-Regolament Nru (UE) Nru 525/2013 jekk ir-rakkomandazzjoni jew il-kwistjoni jirrigwardaw stimi ogħla mill-valur reali jew stimi iktar baxxi mill-valur reali tad-dejta tal-inventarju ta' gassijiet serra li jistgħu jwasslu għal korrezzjoni teknika u jekk dak l-Istat Membru ma pprovdiex spjegazzjoni sodisfaċenti għan-nuqqas ta' implimentazzjoni ta' dik ir-rakkomandazzjoni.
2. Stima ogħla mill-valur reali jew stima iktar baxxi mill-valur reali tad-dejta tal-inventarju li tammonta għal anqas minn 0.05 fil-mija tat-total tal-emissjonijiet ta' gassijiet serra ta' Stat Membru mingħajr LULUCF għas-sena tal-inventarju taħt eżami jew li ma taqbiżx l-ekwivalenti ta' 500 kt CO2, skont liema huwa l-iżgħar, ma għandhomx jitqiesu bħala kwistjoni sinifikanti skont l-Artikolu 19(4)(b) tar-Regolament (UE) Nru 525/2013.
Artikolu 32
It-tieni pass tal-eżami annwali
1. Il-kontrolli biex jiġu identifikati każijiet fejn id-data tal-inventarju titħejja b'mod li huwa inkonsistenti mad-dokumentazzjoni ta' gwida tal-UNFCCC jew mar-regoli tal-Unjoni msemmija fl-Artikolu 19(3)(b) tar-Regolament (UE) Nru 525/2013 jistgħu jinkludu:
(a)
eżami ddettaljat tal-istimi tal-inventarju inklużi l-metodoloġiji użati mill-Istat Membru fit-tħejjija tal-inventarji;
(b)
Analiżi dettaljata tal-implimentazzjoni tal-Istat Membru tar-rakkomandazzjonijiet b'rabta mat-titjib tal-istimi tal-inventarju kif elenkati fl-aktar rapport ta' eżami annwali riċenti tal-UNFCCC disponibbli għal dak l-Istat Membru qabel it-tressiq taħt eżami, jew inkella fir-rapport ta' eżami finali skont l-Artikolu 35(2) ta' dan ir-Regolament; fejn ir-rakkomandazzjonijiet ma ġewx implimentati analiżi dettaljata tal-ġustifikazzjoni mogħtija mill-Istat Membru għala ma implimentahomx;
(c)
valutazzjoni dettaljata tal-konsistenza tas-serje taż-żmien tal-istimi ta' emissjonijiet ta' gassijiet serra;
(d)
valutazzjoni dettaljata jekk il-kalkoli mill-ġdid li ġew magħmula minn Stat Membru fit-tressiq tal-inventarju partikolari meta mqabbla ma' dak preċedenti huma rrappurtati bi trasparenza u magħmula f'konformità mal-Linji Gwida tal-IPCC tal-2006 għall-Inventarji Nazzjonali tal-Gassijiet Serra;
(e)
segwitu tar-riżultati tal-kontrolli msemmija fl-Artikolu 29 ta' dan ir-Regolament u dwar kwalunkwe informazzjoni addizzjonali mressqa mill-Istat Membru taħt eżami b'risposta għal mistoqsijiet li jsiru mit-tim ta' eżami ta' esperti tekniċi u kontrolli rilevanti oħra.
2. Stat Membru li jixtieq li jsirulu l-kontrolli msemmija fil-paragrafu 1 fuq talba, għandu jinnotifikaw lill-Kummissjoni sal-31 ta' Ottubru tas-sena ta' qabel is-sena meta sseħħ ir-reviżjoni rilevanti.
Artikolu 33
Reviżjoni komprensiva
1. Ir-reviżjoni komprensiva msemmija fl-Artikolu 19(1) tar-Regolament (UE) Nru 525/2013 għandha tinkludi l-kontrolli skont l-Artikoli 29 u 32 ta' dan ir-Regolament għal inventarju kollu.
2. Ir-reviżjoni komprensiva tista' tinkludi kontrolli li jidentifikaw jekk il-problemi identifikati għal Stat Membru wieħed fl-eżamijiet tal-UNFCCC jew tal-Unjoni jistgħux jikkostitwixxu wkoll problema għal Stati Membri oħra.
Artikolu 34
Korrezzjonijiet tekniċi
1. Korrezzjoni teknika għandha titqies meħtieġa fis-sens tal-Artikolu 19(3)(c) tar-Regolament (UE) Nru 525/2013 jekk stima ogħla mill-valur reali jew stima iktar baxxa mill-valur reali taqbeż il-livell limitu ta' sinifikanza skont l-Artikolu 31 ta dan ir-Regolament. Il-korrezzjonijiet tekniċi biss meqjusa meħtieġa biss għandhom jiġu inklużi fir-rapport ta' eżami finali msemmi fl-Artikolu 35(2) ta' dan ir-Regolament flimkien ma' ġustifikazzjoni bbażata fuq l-evidenza.
2. Jekk korrezzjoni teknika taqbeż il-livell limitu ta' sinifikat għal mill-inqas sena tal-inventarju taħt eżami iżda mhux għas-snin kollha tas-serje ta' żmien, il-korrezzjoni teknika għandha tiġi kkalkulata tas-snin finanzjarji l-oħra kollha taħt eżami sabiex tkun żgurata l-konsistenza tas-serje taż-żmien.
Artikolu 35
Rapporti ta' Eżami
1. Sal-20 ta' April ta' kull sena b'reviżjoni annwali, is-Segretarjat għandu jinforma lill-Istat Membru kkonċernat dwar kwalunkwe kwistjonijiet sinifikanti skont l-Artikoli 30 u 31 permezz ta' rapport ta' eżami interim. Tali rapport għandu jindirizza kwistjonijiet li tqajmu mhux aktar tard mill-31 ta' Marzu.
2. Is-Segretarjat għandu jinforma lill-Istat Membru kkonċernat dwar it-tmiem tal-eżami permezz ta' rapport ta' eżami finali kif ġej:
(a)
sal-20 ta' April fil-każ fejn l-ebda rapport interim ma kien mibgħut skont il-paragrafu 1;
(b)
sat-30 ta' Ġunju fit-tmiem tat-tieni stadju ta' eżami annwali;
(c)
sat-30 ta' Awwissu fi tmiem l-analiżi komprensiva.
Artikolu 36
Kooperazzjoni mal-Istati Membri
1. L-Istati Membri għandhom:
(a)
jieħdu sehem fl-istadji kollha tal-eżami skont l-iskeda kif stabbilit fl-Anness XVI;
(b)
jaħtru punt ta' kuntatt Nazzjonali għal eżami tal-Unjoni;
(c)
jieħdu sehem u jiffaċilitaw f'kooperazzjoni mill-qrib mas-Segretarjat l-organizzazzjoni ta' żjara fil-pajjiż, jekk ikun meħtieġ;
(d)
jagħtu tweġibiet u informazzjoni addizzjonali u jikkummentaw dwar ir-rapporti ta' eżami kif rilevanti.
2. Fuq talba mill-Istati Membri, kummenti dwar is-sejbiet tal-eżami għandhom jiġu inklużi fir-rapport ta' eżami finali.
3. Il-Kummissjoni għandha tinforma lill-Istati Membri dwar il-kompożizzjoni tat-tim ta' esperti tekniċi ta' eżami.
Artikolu 37
L-iskeda għall-eżamijiet
L-eżamijiet komprensivi u annwali għandhom jitwettqu skont l-iskedi stabbiliti fl-Anness XVI.
KAPITOLU IV
RAPPURTAR GĦALL-FINIJIET TAD-DEĊIŻJONI NRU 529/2013/UE
Artikolu 38
L-evitar ta' rappurtar doppju
Sal-punt li Stat Membru jinkludi informazzjoni fir-rapport tal-inventarju nazzjonali tiegħu u skont l-Artikolu 3 ta' dan ir-Regolament li hija meħtieġa wkoll skont id-Deċiżjoni 529/2013/UE, dak l-Istat Membru għandu jitqies li kkonforma mal-obbligi ta' rappurtar rispettivi tiegħu skont dik id-Deċiżjoni.
Artikolu 39
Ir-rekwiżiti ta' rappurtar fuq sistemi għall-ġestjoni tar-raba' u l-ġestjoni tal-imriegħi
1. Sakemm Stat Membru ma jkunx inkluda informazzjoni fir-rapport tal-inventarju nazzjonali tiegħu kif stabbilit fl-Artikolu 38 ta' dan ir-Regolament, għandu jirraporta informazzjoni testwali fuq is-sistemi eżistenti u li qed jiġu żviluppati sabiex jiġu stmati l-emissjonijiet u l-assorbimenti mill-ġestjoni tar-raba' u l-ġestjoni tal-imriegħi kif imsemmi fil-punt (a) tat-tieni sottoparagrafu tal-Artikolu 3(2) tad-Deċiżjoni Nru 529/2013/UE, inklużi l-elementi li ġejjin:
(a)
deskrizzjoni tal-arranġamenti istituzzjonali, legali u proċedurali li saru f'konformità mar-rekwiżiti għal sistemi nazzjonali skont il-Protokoll ta' Kjoto kif stabbilit fl-Anness tad-Deċiżjoni 19/CMP.1 u skont ir-rekwiżiti għal arranġamenti nazzjonali skont il-linji ta' gwida ta' rappurtar tal-UNFCCC tal-inventarji nazzjonali tal-gassijiet serra, kif stabbilit fl-Anness I tad-Deċiżjoni 24/CP.19.
(b)
deskrizzjoni tal-mod li fih is-sistemi implimentati huma konsistenti mar-rekwiżiti metodoloġiċi tar-rapport tal-IPCC “Metodi Supplimentari Riveduti u l-Gwida ta' Prattika Tajba Riveduta li Jirriżultaw mill-Protokoll ta' Kjoto tal-2013”, l-“Inventarji Nazzjonali tal-Gassijiet b'Effett ta' Serra tal-2006 tal-IPCC”; u, kif applikabbli, mas-“Suppliment tal-2013 għall-Inventarji Nazzjonali tal-Gassijiet b'Effett ta' Serra tal-2006 tal-IPCC”: Artijiet Mistagħdra.
2. L-Istati Membri għandhom iressqu l-informazzjoni stabbilita fil-paragrafu 1 bħala rapport separat lill-Kummissjoni skont l-iskeda li ġejja:
(a)
l-ewwel rapport fis-sena 2016 għas-sena ta' rappurtar 2014 inklużi l-iżviluppi kollha mill-1 ta' Jannar 2013,
(b)
it-tieni rapport fis-sena 2017 għas-sena ta' rappurtar 2015 u,
(c)
it-tielet rapport fis-sena 2018 għas-sena ta' rappurtar 2016.
3. L-Istati Membri għandhom jiffukaw l-informazzjoni inkluża fir-rapporti wara l-ewwel rapport dwar kwalunkwe tibdiliet u żviluppi li seħħew għas-sistemi tagħhom meta mqabbla mal-informazzjoni inkluża fir-rapport preċedenti tagħhom.
Artikolu 40
Rekwiżiti ta' rappurtar ta' stimi annwali ta' emissjonijiet u assorbimenti mill-ġestjoni tar-raba' u l-ġestjoni tal-imriegħi
1. L-Istati Membri li ma għażlux il-ġestjoni tar-raba' jew il-ġestjoni tal-imriegħi skont il-Protokoll ta' Kjoto għandhom jirrappurtaw stimi inizjali, preliminari u nonvinkolanti annwali tal-emissjonijiet u l-assorbimenti mill-ġestjoni tar-raba' jew il-ġestjoni tal-imriegħi kif imsemmi fil-punt (b) tat-tieni sottoparagrafu tal-Artikolu 3(2) tad-Deċiżjoni Nru 529/2013/UE billi tiġi inkluża informazzjoni għas-sena ta' bażi rilevanti jew perjodu speċifikat fl-Anness VI tad-Deċiżjoni Nru 529/2013/UE.
2. L-ewwel rapport annwali għanu jitressaq fis-sena 2015 għas-sena ta' rappurtar 2013.
3. L-Istati Membri li għalihom japplika l-paragrafu 1 ta' dan l-Artikolu għandhom iressqu l-istimi annwali finali tal-emissjonijiet u l-assorbimenti mill-ġestjoni tar-raba' u l-ġestjoni tal-imriegħi skont il-punt (c) tat-tieni sottoparagrafu tal-Artikolu 3(2) tad-Deċiżjoni Nru 529/2013/UE għas-snin kollha ta' rappurtar għall-perjodu mill-1 ta' Jannar 2013 sal-31 ta' Diċembru 2020, billi tiġi inkluża informazzjoni finali għas-sena ta' bażi rilevanti jew perjodu speċifikat fl-Anness VI tad-Deċiżjoni Nru 529/2013/UE.
4. Meta jagħtu l-informazzjoni speċifikata fil-paragrafi 1 u 2 ta' dan l-Artikolu, l-Istati Membri għandhom jikkonformaw mar-rekwiżiti li ġejjin:
(a)
jimlew it-tabelli tal-format tar-rappurtar komuni rilevanti kollha kif inkluż fl-Anness tad-Deċiżjoni 6/CMP.9 għall-attività rispettiva skont il-Protokoll ta' Kjoto għat-tieni perjodu ta' impenn, inklużi tabelli trasversali dwar il-kopertura tal-attività, il-matriċi tat-tranżizzjoni tal-art u t-tabella tal-informazzjoni dwar il-kontabbiltà, u
(b)
jinkludu informazzjoni ta' spjegazzjoni dwar il-metodoloġiji u d-dejta użati kif meħtieġ għar-rapport tal-inventarju nazzjonali skont id-Deċiżjoni 2/CMP.8 skont il-Protokoll ta' Kjoto u l-Anness II tiegħu.
Artikolu 41
Ir-rekwiżiti dettaljati tar-rapportar
1. Permezz ta' deroga mill-Artikolu 38 ta' dan ir-Regolament, meta Stat Membru jirrapporta, għall-obbligi ta' kontabbiltà tiegħu skont il-Protokoll ta' Kjoto, informazzjoni f'konformità mad-dispożizzjonijiet dwar il-pjantaġġuni tal-foresti stabbiliti fil-paragrafi 37 sa 39 tal-Anness tad-Deċiżjoni 2/CMP.7, dan għandu jressaq għall-fini tal-obbligi tiegħu skont id-Deċiżjoni Nru 529/2013/UE tabelli tal-format tar-rappurtar komuni separati għall-attivitajiet tal-ġestjoni tal-foresti u d-deforestazzjoni kompluti mingħajr l-applikazzjoni tad-dispożizzjonijiet fil-paragrafi 37 sa 39 tal-Anness tad-Deċiżjoni 2/CMP.7.
2. Permezz ta' deroga mill-Artikolu 38 ta' dan ir-Regolament, fejn Stat Membru li ma għażilx il-ġestjoni tar-raba' jew il-ġestjoni tal-imriegħi skont il-Protokoll ta' Kjoto jirrapporta informazzjoni dwar l-ixxuttar u t-tixrib mill-ġdid ta' artijiet mistagħdra għall-kontabbiltà tiegħu skont dak il-protokoll u meta dak l-Istat Membru japplika l-Artikolu 3(3) tad-Deċiżjoni Nru 529/2013/UE, dan għandu jressaq tabelli tal-format tar-rappurtar komuni separati għal dawk l-attivitajiet kompluti f'konformità ma' dik id-Deċiżjoni.
Artikolu 42
Tressiq tal-informazzjoni
1. L-informazzjoni li tikkorrispondi għar-rekwiżiti ta' rappurtar stabbiliti fl-Artikoli 39, 40 u 41 ta' dan ir-Regolament għandha titressaq lill-Kummissjoni bħala anness separat tar-rapport tal-inventarju nazzjonali msemmi fl-Artikolu 7(3) tar-Regolament (UE) Nru 525/2013.
2. Sal-punt li l-Artikolu 38 ta' dan ir-Regolament ma japplikax, għall-obbligi ta' rappurtar tagħhom skont l-ewwel sottoparagrafu tal-Artikolu 3(2) u l-Artikolu 3(3) tad-Deċiżjoni 529/2013/UE, l-Istati Membri għandhom jirrappurtaw f'konformità mal-Artikolu 3 ta' dan ir-Regolament u jinkludi l-informazzjoni korrispondenti fl-Anness tar-rapport dwar l-inventarju nazzjonali msemmi fl-Artikolu 7(3) tar-Regolament (UE) Nru 525/2013.
Artikolu 43
Rappurtar fit-tmiem il-perjodu tal-kontabbiltà
Għall-finijiet tal-Artikolu 7(2) tar-Regolament (UE) Nru 525/2013, l-Istati Membri għandhom iressqu l-informazzjoni f'konformità mal-Artikolu 3 ta' dan ir-Regolament u skont id-dispożizzjonijiet stabbiliti f'dan il-Kapitolu.
KAPITOLU V
DISPOŻIZZJONIJIET TRANSITORJI U FINALI
Artikolu 44
Tħassir u dispożizzjonijiet transitorji
Id-Deċiżjoni Nru 2005/166/KE titħassar. L-effetti tal-Artikoli 18, 19 u 24 għandhom jinżammu.
Artikolu 45
Id-dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta' Ġunju 2014.

Labels: 12
7
20